******

**SAJTÓKÖZLEMÉNY**

**Tehetséggondozó ösztöndíjat hirdet középiskolásoknak a BME**

**Budapest, 2025. január 29. – A Budapesti Műszaki és Gazdaságtudományi Egyetem pályázatot hirdet 11. évfolyamos diákoknak a** [**BME STEM Akadémia**](https://tehetsegtanacs.bme.hu/kozepiskolasoknak/#stemakademia) **tehetséggondozó programban való részvételre és a kapcsolódó ösztöndíj elnyerésére.**

A program célja a STEM (sciene, technology, engineering, mathematics - természettudomány, technológia, mérnöki tudomány, matematika) területen tehetséges 11. évfolyamos diákok támogatása. Az előkészítő jellegű, tehetséggondozás fókuszú foglalkozások kiegészítik a középiskolai tanulmányokat és segítik a pályaválasztást.

Ennek része a mentorálás az ösztöndíjas által megjelölt tudományterület egy műegyetemi oktatójával, a BME hallgatóinak meghirdetett kurzusok látogatásának lehetősége, részvétel a középiskolásoknak szánt pályaorientációs rendezvényeken, valamint közösségi események, így gyárlátogatás, kampusztúra, koncertlátogatás, készségfejlesztés. Emellett minden résztvevőnek jár fejenként havi 18 ezer forint ösztöndíj, a 10 havi járandóság egy összegben folyósítva.

Zaránd Gergely tudományos rektorhelyettes az új kezdeményezéssel kapcsolatban kiemelte: „*Fontos megerősíteni a középiskolások tudományos kíváncsiságát és bevonni őket a pezsgő egyetemi életbe. A BME – a most induló mellett – számos tehetséggondozó lehetőséggel várja őket, így például középiskolás tudományos diákköri programmal, ahol műszaki, természettudományos és üzleti* *témák közül választhatnak az érdeklődő diákok.”*

A pályázati felhívás [itt érhető el](https://tehetsegtanacs.bme.hu/wp-content/uploads/2025/01/BME_STEM_Akademia_FELHIVAS.pdf), a jelentkezés pedig [itt indítható](https://forms.office.com/pages/responsepage.aspx?id=q0g1anB1cUKRqFjaAGlwKVagGFQ-WhJKg_o2ZqIvci9UQ0xWVkdNWUlTUzJBNEwyOEVNTjk3TzdWRC4u&route=shorturl).

Jelentkezni február 10-ig lehet, majd a [BME Tehetségsegítő Tanácsa](https://tehetsegtanacs.bme.hu/) által felkért szakértőkből és a tanács egy tagjából álló bizottság javaslatot tesz a 20 nyertesre. Az eredményhirdetés várható időpontja február 28, a BME STEM Akadémia nyitórendezvényének várható időpontja pedig 2025. március 7., péntek. A 18. életévüket be nem töltött pályázók esetében szülői hozzájáruló [nyilatkozatra](https://tehetsegtanacs.bme.hu/wp-content/uploads/2025/01/BME_STEM_Akademia_HOZZAJARULO_NYILATKOZAT.docx) is szükség van, melyet a tehetsegtanacs@bme.hu címre kell elküldeni. Ugyanitt lehet a programmal kapcsolatos kérdéseket is feltenni.

Az ösztöndíjprogram meghirdetését a Kulturális és Innovációs Minisztérium megbízásából a Nemzeti Kulturális Támogatáskezelő **a „STEM Akadémia” tehetséggondozó program megvalósítására hirdetett pályázata támogatta.**

**A február 15-i felvételi határidőig a BME képzéseiről a felvi.bme.hu portálon tájékozódhatnak az érdeklődők. A BME** online felvételi fórumsorozattal is segíti a tájékozódást, amelynek január 30-án 17 órakor kezdődő eseményén **a felvételi eljárás: a jelentkezés menete és a pontszámítás lesz a téma.** A nyilvános Microsoft Teams-értekezlethez bárki csatlakozhat [ezen a linken](https://teams.microsoft.com/l/meetup-join/19%3Ameeting_YjNiYzA0YjctMTAyYS00YjMzLTgyNmItODc0MTE5NGZlMjUw%40thread.v2/0?context=%7b%22Tid%22%3a%226a3548ab-7570-4271-91a8-58da00697029%22%2c%22Oid%22%3a%22ce10e8fa-c24a-4f4d-9683-7487c6685aea%22%7d) és felteheti a kérdéseit. A válaszadók között biztosan ott lesz Bihari Péter, a BME oktatási rektorhelyettese és Pál Erika, az egyetem Központi Tanulmányi Hivatalának igazgatója.

*Kapcsolat: BME Kommunikációs Igazgatóság,* *kommunikacio@bme.hu*